DA Den Europæiske Unions Tidende L 315/78

KOMMISSIONENS GENNEMFØRELSESAFGØRELSE

af 14. oktober 2013

om Unionens finansielle bidrag til Kroatiens fiskerikontrolprogram for 2013

(meddelt under nummer C(2013) 6606)

(Kun den kroatiske udgave er autentisk)

(2013/673/EU)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EF) nr. 861/2006 af 22. maj 2006 om EU-finansieringsforanstaltninger til gennemførelse af den fælles fiskeripolitik og havretten (1), særlig artikel 21, og

ud fra følgende betragtninger:

(1) Den 1. juli 2013 blev Kroatien medlem af Den Europæiske Union.

(2) Kroatien har i overensstemmelse med artikel 20 i forordning (EF) nr. 861/2006 forelagt Kommissionen sit fiskerikontrolprogram for 2013 sammen med ansøgningerne om EU-bidrag til dækning af udgifterne til gennemførelse af projekterne i dette program.

(3) Der kan ansøges om EU-bidrag til de foranstaltninger, der er omhandlet i artikel 8, litra a), i forordning (EF) nr. 861/2006.

(4) Der bør fastsættes maksimumsbeløb og satser for EU-bidrag inden for beløbsgrænserne i artikel 15 i forordning (EF) nr. 861/2006, og der bør fastsættes betingelser for ydelse af et sådant bidrag.

(5) I overensstemmelse med artikel 21, stk. 2, i forordning (EF) Nr. 861/2006, er Kroatien blevet opfordret til at fremlægge et program for finansiering af de prioriterede områder, som Kommissionen har fastsat ved brev af 25. januar 2013, dvs. projekter, der tager sigte på gennemførelsen af bestemmelserne i Rådets forordning (EF) nr. 1224/2009 (2) om kontrol, måling af maskineffekt og sporbarhed af fiskevarer. Kravene til operatører og/eller medlemsstater, der investerer i sporbarhedsprojekter, blev fastsat af Kommissionen ved brev af 14. maj 2012.

(6) På dette grundlag og som følge af de budgetmæssige begrænsninger er der givet afslag på de ansøgninger i programmerne, der vedrører EU-bidrag til ikke-prioriterede foranstaltninger, som f.eks. installering af automatiske identifikationssystemer (AIS) om bord på fiskerfartøjer og de uddannelsesprojekter, der ikke er forbundet med de forbedringer, der skal foretages i medlemsstaternes kontrolordninger, fordi de ikke vedrørte de ovenfor omhandlede prioriterede indsatsområder.

(7) Det er vigtigt at sikre, at sporbarhedsprojekterne udvikles på grundlag af internationalt anerkendte standarder, således som krævet i henhold til artikel 67, stk. 8, i Kommissionens gennemførelsesforordning (EU) nr. 404/2011 (3).

(8) Den kroatiske ansøgning om EU-bidrag er blevet vurderet for at se, om den er i overensstemmelse med reglerne i Kommissionens forordning (EF) nr. 391/2007 af 11. april 2007 om gennemførelsesbestemmelser til Rådets forordning (EF) nr. 861/2006 for så vidt angår medlemsstaternes udgifter til gennemførelsen af overvågnings- og kontrolordningerne i den fælles fiskeripolitik (4).

(9) For at fremme investeringerne inden for de indsatsområder, som Kommissionen har udpeget, og på grund af den økonomiske krises negative indvirkning på medlemsstaternes budgetter bør der inden for grænserne i artikel 15 i forordning (EF) nr. 861/2006 fastsættes en høj medfinansieringssats for de udgifter til ovennævnte prioriterede indsatsområder, der er anført i denne finansieringsafgørelse.

(10) For at være bidragsberettigede skal automatiske lokaliseringsanordninger opfylde kravene i gennemførelsesforordning (EU) nr. 404/2011.

(11) For at være bidragsberettigede skal elektroniske registrerings- og indberetningsanordninger, der installeres om bord på fiskerfartøjer, opfylde kravene i gennemførelsesforordning (EU) nr. 404/2011.

(12) Foranstaltningerne i denne afgørelse er i overensstemmelse med udtalelse fra Komitéen for Fiskeri og Akvakultur —

VEDTAGET DENNE AFGØRELSE:

Artikel 1

Genstand

Ved denne afgørelse fastsættes det, at Unionen kan yde et finansielt bidrag for 2013 til Kroatiens udgifter til gennemførelsen af overvågnings- og kontrolordningerne i den fælles fiskeripolitik, jf. artikel 8, stk. 1, litra a), i forordning (EF) nr. 861/2006.

Artikel 2

Afvikling af uindfriede forpligtelser

Kroatien foretager alle betalinger, som der anmodes om refusion af, senest den 30. juni 2017. Betalinger, som er foretaget efter denne dato, er ikke refusionsberettigede. Budgetbevillinger i forbindelse med denne afgørelse vil blive frigjort senest den 31. december 2018.

Artikel 3

Ny teknologi og it-net

(1) Til dækning af udgifter til de i bilag I nævnte projekter vedrørende indførelse af ny teknologi og etablering af it-net med henblik på en effektiv og sikker indsamling og forvaltning af data vedrørende fiskeriovervågning og fiskerikontrol samt kontrol af maskineffekt ydes der et finansielt bidrag på 90 % af de støtteberettigede udgifter inden for de beløbsgrænser, der er fastsat i nævnte bilag.

(2) Til det i bilag I nævnte projekt HR/13/05, som angår mål og skalaer, ydes der et finansielt bidrag på 50 % af de støtteberettigede udgifter inden for de beløbsgrænser, der er fastsat i nævnte bilag.

Artikel 4

Automatiske fartøjslokaliseringsanordninger

(1) Til dækning af udgifter til de i bilag II nævnte projekter vedrørende anskaffelse og installering af automatiske lokaliseringsanordninger om bord på fiskerfartøjer, der gør det muligt for fartøjsovervågningscentre at fjernovervåge fiskeriet ved hjælp af et fartøjsovervågningssystem (FOS), ydes der et finansielt bidrag på 90 % af de støtteberettigede udgifter inden for de beløbsgrænser, der er fastsat i nævnte bilag.

(2) Det i stk. 1 nævnte finansielle bidrag beregnes på grundlag af en pris på højst 2 500 EUR pr. fartøj.

(3) For at være berettigede til det finansielle bidrag der er nævnt i stk. 1, skal automatiske fartøjslokaliseringsanordninger opfylde kravene i Kommissionens forordning (EF) nr. 2244/2003 (5).

Artikel 5

Elektroniske registrerings- og indberetningssystemer

Til dækning af udgifter til de i bilag III nævnte projekter vedrørende udvikling, anskaffelse og installering af og teknisk bistand til de komponenter, der er nødvendige for elektroniske registrerings- og indberetningssystemer (ERS), som muliggør en effektiv og sikker udveksling af data i forbindelse med overvågning og kontrol af fiskeriet, ydes der et finansielt bidrag på 90 % af de støtteberettigede udgifter inden for de beløbsgrænser, der er fastsat i nævnte bilag.

Artikel 6

Elektroniske registrerings- og indberetningsanordninger

(1) Til dækning af udgifter til de i bilag IV nævnte projekter vedrørende anskaffelse og installering af ERS-anordninger om bord på fiskerfartøjer, der muliggør elektronisk registrering og indberetning af fiskeridata til et fiskeriovervågningscenter, ydes der et finansielt bidrag på 90 % af de støtteberettigede udgifter inden for de beløbsgrænser, der er fastsat i nævnte bilag.

(2) Det i stk. 1 nævnte finansielle bidrag beregnes på grundlag af en pris på højst 3 000 EUR pr. fartøj.

(3) For at være berettigede til et finansielt bidrag skal ERS-anordninger opfylde kravene i gennemførelsesforordning (EU) nr. 404/2011.

Artikel 7

Det maksimale EU-bidrag til Kroatien

De forventede udgifter, den støtteberettigede del deraf og det maksimale EU-bidrag til Kroatien er som følger:

(EUR) Medlemsstat Forventede udgifter til det nationale fiskerikontrolprogram Udgifter til projekter udvalgt efter denne afgørelse Maksimalt EU-bidrag Kroatien 817 000 618 000 522 600 I alt 817 000 618 000 522 600

Artikel 8

Modtager

Denne afgørelse er rettet til Republikken Kroatien.

Udfærdiget i Bruxelles, den 14. oktober 2013. På Kommissionens vegne Maria DAMANAKI Medlem af Kommissionen

(1) EUT L 160 af 14.6.2006, s. 1.

(2) EUT L 343 af 22.12.2009, s. 1.

(3) EUT L 112 af 30.4.2011, s. 1.

(4) EUT L 97 af 12.4.2007, s. 30.

(5) EUT L 333 af 20.12.2003, s. 17.

BILAG I NY TEKNOLOGI OG IT-NET (EUR) Projektkode Forventede udgifter til det nationale fiskerikontrolprogram Udgifter til projekter udvalgt efter denne afgørelse Maksimalt EU-bidrag HR/13/05 84 000 84 000 42 000 HR/13/07 100 000 100 000 90 000 I alt 184 000 184 000 132 000

BILAG II AUTOMATISKE FARTØJSLOKALISERINGSANORDNINGER (EUR) Projektkode Forventede udgifter til det nationale fiskerikontrolprogram Udgifter til projekter udvalgt efter denne afgørelse Maksimalt EU-bidrag HR/13/01 192 000 192 000 172 800 HR/13/02 192 000 0 0 I alt 384 000 192 000 172 800

BILAG III ELEKTRONISKE REGISTRERINGS- OG INDBERETNINGSSYSTEMER (EUR) Projektkode Forventede udgifter til det nationale fiskerikontrolprogram Udgifter til projekter udvalgt efter denne afgørelse Maksimalt EU-bidrag HR/13/04 50 000 50 000 45 000 I alt 50 000 50 000 45 000

BILAG IV ELEKTRONISKE REGISTRERINGS- OG INDBERETNINGSANORDNINGER (EUR) Projektkode Forventede udgifter til det nationale fiskerikontrolprogram Udgifter til projekter udvalgt efter denne afgørelse Maksimalt EU-bidrag HR/13/03 192 000 192 000 172 800 I alt 192 000 192 000 172 800